麻姑山詩 三清殿西廡見穆質題名石刻
作者：呂南公
朝代：宋

paragraphs: 香像壞已久，虛名在金石。
深知無窮傳，須以託文墨。
穆卿剛直者，公論觸權戚。
至於禍福間，亦有隨俗迹。
端知守財虜，倚此銷罪慝。
秪今蚩蚩流，持論能引掖。
憑誰致我語，解彼蚩蚩惑。
欲慕穆卿賢，當充穆卿德。
區區建香像，是乃卿瑕讁。
用此而希卿，何殊以耳食。